(58)

Jotta sitoumukset voidaan hyväksyä, niiden on voitava tehdä yrityskeskittymästä sisämarkkinoille soveltuva estämällä tehokkaan kilpailun oleellinen estyminen kaikilla merkityksellisillä markkinoilla, joilla on havaittu kilpailuongelmia. Päätöksessä arvioidussa asiassa sitoumuksilla oli poistettava komission havaitsemat kilpailuongelmat, jotka koskivat seuraavia: i) horisontaaliset koordinoimattomat vaikutukset kiinteän internetverkon yhteyspalvelujen tarjoamiseen vähittäistasolla Saksassa, ii) horisontaaliset koordinoimattomat vaikutukset kiinteän verkon puhelinpalveluja ja kiinteän internetverkon yhteyspalveluja sisältävien 2P-palvelukokonaisuuksien vähittäistarjontaan Saksassa ja iii) horisontaaliset koordinoimattomat vaikutukset TV-signaalien siirron tukkumarkkinoihin Saksassa. VIII.1 Lopullisten sitoumusten kuvaus (59) Lopulliset sitoumukset sisältävät seuraavat neljä osatekijää: a) Tukkutason kaapelilaajakaistayhteyksiä koskeva sitoumus: niin kutsuttu fix-it-first-sitoumus tarjota uudelle kaapeliverkon tarjoajalle käyttöoikeudet sulautuman tuloksena syntyvän yrityksen kaapeliverkkoon, jotta uusi kaapeliverkon tarjoaja voi tarjota vähittäistasolla kiinteän internetverkon yhteyspalveluja (ja halutessaan kiinteän verkon puhelinpalveluja) sekä sen omia tai kolmansien osapuolten OTT-TV-palveluja. b) OTT-sitoumus: sitoumus olla rajoittamatta sopimusehdoilla suorasti tai välittömästi sulautuman tuloksena syntyvän yrityksen TV-alustalla välitettävien televisioyhtiöiden mahdollisuutta jaella sisältöään OTT-palvelun avulla; ja sitoumus ylläpitää riittävää suoraa yhteenliittämiskapasiteettia sen Saksan kattavan internetverkon ja internetin yhteenliittämispalveluja (kauttakulkupalveluja) tarjoavien kolmansien osapuolten välillä. c) Syöttömaksua koskeva sitoumus: sitoumus olla korottamatta ilmaisia televisiolähetyksiä lähettävien televisioyhtiöiden syöttömaksuja. d) HbbTV-sitoumus: sitoumus välittää ilmaisia televisiolähetyksiä lähettävien televisioyhtiöiden HbbTV-signaalia. (60) Vodafone ja Telefónica tekivät 17. huhtikuuta 2019 lopullisen sopimuksen tukkutason kaapelilaajakaistayhteyksistä. Tämän jälkeen sopimukseen tehtiin muutos. VIII.1.1 Tukkutason kaapelilaajakaistayhteydet (61) Vodafone myöntäisi yhdelle uudelle kaapeliverkon tarjoajalle (Telefónica) tukkutason käyttöoikeudet Vodafonen ja Unitymedian yhdistettyihin kaapeliverkkoihin. Tekninen pääsy sulautuman tuloksena syntyvän yrityksen verkkoon tapahtuisi numeron siirtopisteessä (tai yhteenliitäntäpisteessä). (62) Internetverkon yhteyspalvelujen tarjoamisen osalta uusi kaapeliverkon tarjoaja voi valita kolmen eri nopeusprofiilin välillä, jotka ovat 50/4 (latausnopeus/lähetysnopeus Mbps:nä ilmaistuna), 100/6 ja 300/25, ja latausnopeutta on mahdollista lisätä 500 Mbps:ään jonkin ajan kuluttua (edellyttäen, että tietyt ehdot täyttyvät). Tukkutason kaapelilaajakaistayhteydet mahdollistavat myös kiinteän verkon puhelinpalvelujen ja OTT-TV-palvelujen tarjoamisen. Lopullisilla sitoumuksilla on vähimmäiskesto, ja niitä on mahdollista jatkaa. (63) Tukkutason kaapelilaajakaistayhteyksien hinnoittelurakenne noudattaa läheisesti Deutsche Telekomin xDSL-verkon säänneltyjen tukkutason käyttöoikeuksien taloudellisia ehtoja (niin kutsuttu ”Kontingentmodell”): tämän riskin jakamiseen tähtäävän hinnoittelurakenteen mukaan uusi kaapeliverkon tarjoaja (tai Deutsche Telekomin säännellyn tarjouksen yhteydessä käyttöoikeuksien hakija) maksaa etukäteismaksun ja antaa määrää koskevan sitoumuksen ja vastineeksi sen kuukausittaiset kustannukset jatkuvasta käyttöoikeudesta ovat Deutsche Telekomin vakiohintoja alemmat. VIII.1.2 OTT-sitoumus (64) OTT-sitoumuksen mukaan Vodafone sitoutuu olemaan rajoittamatta lineaaristen TV-kanavien televisioyhtiöiden sisällön OTT-jakelua ja säilyttämään tietyn yhteenliittämiskapasiteetin vähimmäistason Vodafonen IP-verkkoon Saksassa. Vodafone sitoutuisi erityisesti a) olemaan tekemättä televisioyhtiöiden kanssa sellaisia sopimuksia, jotka suoraan tai välillisesti rajoittaisivat televisioyhtiön kykyä tarjota OTT-TV-palveluja kolmansille osapuolille ja/tai loppukäyttäjille. Mikäli tällaisia rajoituksia on Vodafonen ja Saksassa toimivien televisioyhtiöiden nykyisissä sopimuksissa, niitä ei panna täytäntöön eikä uusita; b) tarjoamaan riittävän yhteenliittämiskapasiteetin, jotta sen laajakaista-asiakkaat voivat käyttää mitä tahansa OTT-TV-palvelua Saksassa. Jotta varmistetaan avoimuus yhteenliittämiskapasiteetin ja liikenteen osalta, Vodafone julkaisee niitä koskevat tiedot kuukausittain; c) nimittämään toimitsijamiehen, jonka komisiso hyväksyy ja joka tarkastelee televisioyhtiöiden kanssa tehtäviä uusia ja olemassa olevia sopimuksia ja tarkistaa, että riittävä yhteenliittämiskapasiteetti toimitetaan. (65) OTT-sitoumusta sovelletaan kahdeksan vuoden ajan. (66) Tukkutason kaapelilaajakaistayhteyksien ja OTT-sitoumuksen avulla uusi kaapeliverkon tarjoaja voi tarjota nopeita laajakaistayhteyksiä, joiden kautta voidaan jaella sen omia tai kolmansien osapuolten OTT-TV-palveluja koko Unitymedian ja Vodafonen yhdistetyllä peittoalueella. VIII.1.3 Syöttömaksua koskeva sitoumus (67) Syöttömaksua koskevan sitoumuksen mukaan Vodafone pyrkii varmistamaan, ettei sillä ole kykyä korottaa televisioyhtiöiden maksamia syöttömaksuja. Tätä varten Vodafone lähettää viimeistään neljän viikon kuluttua päätöksen hyväksymisestä kaikille ilmaisia televisiolähetyksiä lähettäville televisioyhtiöille peruuttamattoman tarjouksen (joka on lopullisten sitoumusten liitteenä), jossa esitetään seuraavat Vodafonen velvoitteet: a) Vodafone ja Unitymedia eivät korota verkkoon liittynyttä kotitaloutta kohti laskettavia maksuja; b) Vodafone ja/tai Unitymedia voivat televisioyhtiön suostumuksella muuttaa syöttömaksujen rakennetta tai muita näkökohtia esimerkiksi verkon yhdentämistä varten. Muutettujen syöttösopimusten mukaisesti syöttömaksut eivät ylitä Vodafonen ja Unitymedian nykyisten syöttömaksuhinnastojen (jotka ovat sitoumuksen liitteenä) mukaisten syöttömaksujen yhteenlaskettua summaa. Tätä velvoitetta sovelletaan myös siinä tapauksessa, että syöttösopimus on päättynyt ja Vodafone ja/tai Unitymedia tekevät uuden syöttösopimuksen tai sopivat uusien televisio-ohjelmien syötöstä. c) Jos sulautuman tuloksena syntyvä yritys tekee syöttösopimuksen sellaisen ilmaisia televisiolähetyksiä lähettävän televisioyhtiön kanssa, jolla ei tällä hetkellä ole syöttösopimusta kummankaan osapuolen kanssa, tähän syöttösopimukseen sisällytettävät syöttömaksut eivät saa ylittää Vodafonen ja Unitymedian ilmaisia televisiokanavia koskevien vakiohinnastojen hintoja. (68) Syöttömaksua koskeva sitoumus ei vaikuta mihinkään muihin syöttösopimusten määräyksiin. VIII.1.4 HbbTV-sitoumus (69) HbbTV-sitoumuksen mukaan Vodafone pyrkii varmistamaan, ettei sillä ole kykyä kieltäytyä välittämästä jatkossakin ilmaisia televisiolähetyksiä lähettävien televisioyhtiöiden HbbTV-signaalia kaapeliverkkonsa kautta. Tätä varten Vodafone lähettää viimeistään neljän viikon kuluttua päätöksen hyväksymisestä kaikille ilmaisia televisiolähetyksiä lähettäville televisioyhtiöille peruuttamattoman tarjouksen (joka on lopullisten sitoumusten liitteenä), jossa esitetään seuraavat Vodafonen velvoitteet: (70) Vodafone ja Unitymedia välittävät edelleen laajakaistaa ja TV-lähetyksiä yhdistäviä hybridi-tv-signaaleja (Hybrid broadcast broadband TV, HbbTV) yhdessä kaikkien televisio-ohjelmien kanssa, joita Vodafone välittää DVB-C-tekniikalla. (71) Vodafone ja/tai Unitymedia voivat televisioyhtiön suostumuksella muuttaa HbbTV-signaalien siirtämistä koskevia velvoitteita. Muutettujen syöttösopimusten nojalla, joissa määrätään TV-signaalin siirtämisestä DVB-C-lähetysstandardin mukaisesti, Vodafone ja Unitymedia välittävät televisioyhtiön HbbTV-signaaleja kaapeliverkoissaan vähintään seuraavin teknisin vähimmäisehdoin ja perimättä maksuja tällaisesta siirtämisestä: HbbTV-signaali koostuu AIT-taulukoista (sovellustietotaulukoista) ja siirtovirtatapahtumista (”stream events”) (DSM-CC-lähetysstandardissa), jotka sisällytetään HbbTV-signaaliin. HbbTV-signaaliin enimmäistiedonsiirtonopeus saa olla 15 Kbit/s televisio-ohjelmaa kohti (perus- tai teräväpiirto). Velvoitetta sovelletaan myös sopimuksiin HbbTV-signaalin välittämisestä yhdessä televisio-ohjelmien kanssa DVB-C-lähetysstandardissa, joka ei tällä hetkellä kuulu HbbTV-signaalin välitystä koskevan sopimuksen piiriin, ja tällaisten sopimusten ja/tai syöttösopimusten päättymisen jälkeen. (72) Velvoitteeseen välittää HbbTV-signaaleja kaapeliverkossa ei sisälly mitään Vodafonen tai Unitymedian velvoitetta, joka liittyy niiden tai kolmansien osapuolten tilaajalaitteiden toimivuuteen, eikä varsinkaan velvoitetta suunnitella tai muuttaa tilaajalaitteita siten, että ne reagoivat HbbTV-signaaleihin. (73) Syöttömaksu- ja HbbTV-sitoumukset tarjotaan kahdeksan vuoden ajaksi päätöksen hyväksymispäivästä. VIII.2 Lopullisten sitoumusten arviointi (74) Komissio katsoi päätöksessä, että lopullisilla sitoumuksilla ratkaistiin liiketoimeen liittyvät kilpailuongelmat kaikilta osin. Komissio totesi myös, että lopulliset sitoumukset voidaan panna täytäntöön tehokkaasti lyhyessä ajassa. (75) Komissio huomautti, että tukkutason kaapelilaajakaistayhteyksiä koskevalla sitoumuksella luodaan huomattavasti vahvempi kansallinen vähittäistason kilpailija kiinteän internetverkon yhteyspalvelujen ja kiinteän verkon puhelinpalvelujen markkinoille Saksassa. Vauhdittamalla nopeiden internetyhteyksien käyttöönottoa se hyödyttäisi myös esimerkiksi televisioyhtiöiden, kolmansina osapuolina olevien OTT-alustojen tai uusien kaapeliverkon tarjoajien omien OTT-alustojen OTT-TV-palvelujen jakelua. Kokonaisuutena komissio katsoi näin ollen, että tukkutason kaapelilaajakaistayhteyksiä koskevan sitoumuksen soveltamisala on riittävän kattava poistamaan kiinteän internetverkon yhteyspalvelujen (ja 2P-palvelukokonaisuuksien) tarjoamiseen vähittäistasolla Saksassa liittyvät kilpailuongelmat ja edistää osaltaan TV-signaalien siirron tukkumarkkinoita Saksassa koskevien kilpailuongelmien poistamista. (76) OTT-sitoumuksella Vodafone sitoutuu irtisanomaan kaikki sellaiset osapuolten ja televisioyhtiöiden väliset sopimukset, joilla rajoitetaan televisioyhtiöiden kykyä tarjota kanaviaan ja sisältöään OTT-palvelun avulla Saksassa. Vodafone sitoutuu myös siihen, että osapuolet eivät tee tällaisia sopimuksia tulevaisuudessa. Kokonaisuutena komissio katsoi näin ollen, että OTT-sitoumuksen soveltamisala on riittävän kattava i) ratkaisemaan kilpailuongelman, joka liittyy sulautuman tuloksena syntyvän yrityksen kykyyn estää televisioyhtiöiden tarjoamat OTT-palvelut, ja ii) hillitsemään sulautuman tuloksena syntyvän yrityksen kasvanutta markkinavoimaa suhteessa televisioyhtiöihin, jotta televisiotarjonnan laajuus ja laatu eivät heikenny merkittävästi vähittäisasiakkaiden haitaksi. (77) Syöttömaksua koskevalla sitoumuksella Vodafone sitoutuu olemaan korottamatta syöttömaksuja, joita ilmaisia televisiolähetyksiä lähettävät televisioyhtiöt maksavat lineaaristen televisiokanavien välityksestä Vodafonen kaapeliverkossa Saksassa, seuraavien kahdeksan vuoden aikana. Komissio katsoi, että syöttömaksua koskeva sitoumus vaikuttaa riittävältä ratkaisemaan kilpailuongelman, joka liittyy sulautuman tuloksena syntyvän yrityksen kykyyn heikentää vähittäisasiakkaille tarjottavan televisiotarjonnan laajuutta ja laatua asettamalla kohtuuttomia ehtoja ilmaisia televisiolähetyksiä lähettäville televisioyhtiöille. (78) Komissio huomautti myös, että HbbTV-sitoumus mahdollistaa sen, että ilmaisia televisiolähetyksiä lähettävien televisioyhtiöiden hybriditelevisiosignaalia siirretään edelleen sulautuman tuloksena syntyvän yrityksen kaapeliverkossa Saksassa. Tästä syystä komissio katsoi, että HbbTV-sitoumus on riittävä poistamaan huolen siitä, että sulautuman tuloksena syntyvä yritys voisi haitata televisioyhtiöiden kykyä tarjota uusia ja innovatiivisia palveluja HbbTV-signaalin avulla. VIII.3 Telefónican arviointi uutena kaapeliverkon tarjoajana (79) Komissio katsoi, että Telefónica täyttää korjaustoimenpiteitä koskevassa tiedonannossa ostajalle asetetut perusvaatimukset riippumattomuuden, taloudellisten resurssien ja alustavan kilpailullisen ongelmattomuuden osalta. (80) Komissio katsoi erityisesti, että tukkutason kaapelilaajakaistayhteyksiä koskevan sitoumuksen perusteella Telefónicalla on kyky ja kannustin toimia kestävänä ja aktiivisena kilpailuvoimana ja kilpailla sulautuman tuloksena syntyvän yrityksen ja muiden kilpailijoiden kanssa kiinteän internetverkon yhteyspalvelujen, kiinteän internetverkon yhteyspalveluja ja kiinteän verkon puhelinpalveluja sisältävien 2P-palvelukokonaisuuksien ja vähittäistason TV-palvelujen markkinoilla. (81) Telefónican nykyisen heikohkon markkina-aseman vuoksi komissio katsoi lisäksi, että Telefónican vahvistuminen tukkutason kaapelilaajakaistayhteyksiä koskevan sitoumuksen seurauksena ei aiheuttaisi kilpailuongelmia. Vaikka tukkutason kaapelilaajakaistayhteyksiä koskevan sitoumuksen mukaiset kaupalliset ehdot ovat houkuttelevammat kuin Deutsche Telekomin Kontingentmodell-mallin mukaiset ehdot ja parantavat Telefónican taloudellisia näkymiä, Telefónican kilpailukyvyn kasvu ei ole sitä luokkaa, että se sinänsä aiheuttaisi kilpailuongelmia. Komissio katsoi etenkin, että tukkutason kaapelilaajakaistayhteyksiä koskevalla sitoumuksella ei olisi kielteisiä vaikutuksia kolmansien osapuolten valokaapelin käyttöönottoon eikä se vauhdittaisi kiinteän ja matkaviestinverkon yhdentymistä Saksassa. (82) Komissio tarkasteli lisäksi Vodafonen ja Telefónican välistä sopimusta ja totesi, että sen ehdot vastasivat lopullisten sitoumusten vaatimuksia.